## DOKUMENTI KONSULTATIV

1. Për projektligjin “Për disa shtesa dhe ndryshime në ligjin 119/2014 “Për të drejtën e informimit””

|  |
| --- |
| Ministria e Drejtësisë, në kuadër të procesit të konsultimit për projektligjin “Për disa shtesa dhe ndryshime në ligjin 119/2014 “Për të drejtën e informimit””, mirëpret sugjerimet nga qytetarët, ekspertë të fushës, nga të gjitha institucionet e interesuara, komuniteti i biznesit, organizata jofitimprurëse, shoqëria civile që kanë si objekt të veprimtarisë të transparencën e autoriteteve publike dhe të drejtën për informim. |

Kohëzgjatja e konsultimeve:

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 19 tetor 2022. |

Si të përgjigjeni:

|  |
| --- |
| Kontributet në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Drejtësisë, me anë të regjistrit elektronik në adresën <http://www.konsultimipublik.gov.al>, në adresën postare të Ministrisë së Drejtësisë, Bulevardi “Zogu I-rë”, Tiranë, në adresën e e-mailit të koordinatorit për konsultimin publik alma.dylgjeri@drejtesia.gov.al, si dhe nëpërmjet komenteve të drejtpërdrejta në tryezat e konsultimit të zhvilluara në Ministrinë e Drejtësisë. |

Kontakti:

|  |
| --- |
| Alma Dylgjeri, Koordinatore për konsultimin publik në Ministri: alma.dylgjeri@drejtesia.gov.al |

Datat dhe vendet e takimeve publike:

|  |
| --- |
| E-Konsultimi: në portalin “Rregjistri Elektronik për Njoftimet dhe Konsultimet Publike” 20 ditë pune, duke filluar nga data 19 tetor 2022.Tryeza konsultimi në Ministrinë e Drejtësisë me përfaqësues të institucioneve të pavarura dhe ato të krijuara me ligj, komunitetin e biznesit, si dhe me përfaqësues të shoqërisë civile brenda javës së dytë të muajt nëntor 2022. |

Sfondi i propozimit legjislativ

|  |
| --- |
| Shkaku kryesor që dikton ndryshimin e ligjit nr. 119/2014 “Për të drejtën e informimit” është vakumi ligjor që rrezikon të krijohet në lidhje me kompetencat e Komisionerit mbi të drejtën e informimit. Aktualisht, ato janë parashikuar në ligjin nr.9887, datë 10.03.2008 “Për mbrojtjen e të dhënave personale", i ndryshuar, por Komisioneri dhe Ministria e Drejtësisë janë në procesin e hartimit dhe miratimit të një ligji të ri për mbrojtjen e të dhënave personale, për të përafruar legjislacionin e BE-së për këtë fushë. Projektligji parashikon shfuqizimin në tërësi të ligjit aktual për mbrojtjen e të dhënave personale, përfshirë dispozitat në lidhje me këto kompetenca.Me propozimin e ekspertëve të projektit të binjakëzimit që asistuan në hartimin e projektligjit, të përafruar me Rregulloren Evropiane për Mbrojtjen e të Dhënave Personale (në vijim “GDPR”) dhe Direktivën e Policisë, kompetencat e Komisionerit në fushën e të drejtës për informim, të parashikuar në nenin 31/1 të ligjit aktual për mbrojtjen e të dhënave personale, nuk do të jenë pjesë e ligjit të ri, por duhet të vendosen në ligjin nr. 119, datë 14.09.2014 “Për të drejtën e informimit”.Shkaqet e tjera lidhen me zbatimin në praktikë të ligjit dhe me përmirësimin e legjislacionit ekzistues, duke u bazuar në problematikat e hasura gjatë implementimit të deritanishëm të ligjit dhe duke marrë në konsideratë sugjerimet dhe propozimet e vazhdueshme të ardhura nga shoqëria civile dhe qytetarët me qëllim ofrimin e një zgjidhje më optimale në njohjen me informacionin publik, një sjellje më të përgjegjshme të administratës publike dhe për rrjedhim reduktimin e hapësirave për korrupsion dhe rritjen e besimit të publikut. Pavarësisht se ligji për të drejtën e informimit ka hyrë në fuqi që prej vitit 2014, gjatë periudhës së zbatimit të tij janë shfaqur disa çështje të cilat sjellin si pasojë që transparenca e institucioneve dhe marrja e informacionit të kërkuar nga qytetarët të mos jetë në nivelet dhe standardet e duhura, madje në disa raste që ajo të mos realizohet. Këto problematika janë ngritur nga qytetarët, gazetarët, koordinatorët për të drejtën e informimit, si dhe nga vetë Komisioneri për të Drejtën e Informimit dhe Mbrojtjen e të Dhënave Personale në raportet e tij vjetore |

Propozimet

|  |
| --- |
| Projektligji ka për qëllim të përmirësojë dhe forcojë rregullat dhe procedurat e legjislacionit aktual për të drejtën e informimit, duke pasur në fokus nga njëra anë interesin e qytetarëve për të ushtruar të drejtën për informim lidhur me informacionin që prodhohet ose mbahet nga autoritetet publike dhe, nga ana tjetër, rritjen e transparencës dhe llogaridhënies së autoriteteve publike. Disa nga objektivat kryesore të tij janë:* Parashikimi i kompetencave të Komisionerit në lidhje me të drejtën e informimit në ligjin për të drejtën e informimit, duke shmangur kështu vakumin ligjor;
* Rritja e nivelit të transparencës se autoriteteve publike;
* Ofrimi i sa më shumë informacioni publik përmes parashikimit të detyrimit për përditësimin e Programit të Transparencës dhe publikimit çdo muaj të Regjistrit të Kërkesave dhe Përgjigjeve;
* Rregullimi i përgjegjësisë administrative të personave përgjegjës për shkeljen e ligjit;
* Rishikimi i masës së gjobave me qëllim garantimin e proporcionalitetit të tyre;
* Rritja e transparencës dhe llogaridhënies së administratës publike;
* Mbrojtja e fuqizimi i koordinatorit për të drejtën e informimit gjatë ushtrimit të detyrës.
 |

Pyetjet

|  |
| --- |
| Çështjet kryesore që mendojmë se duhet të diskutohen lidhur me këtë nismë janë:* A mendoni se ky projektligj adreson në mënyrë të plotë dhe të duhur problematikat e hasura gjatë zbatimit në praktikë të ligjit për të drejtën e informimit?
* A mendoni se përmes ndryshimeve të propozuara do të zbatohet në mënyrë efektive respektimi i së drejtës për informim dhe do të rritet transparenca e autoriteteve publike?
* A vlerësoni se standardet e parashikuara në këtë ligj janë të përshtatshme dhe mund të zbatohen gjerësisht në praktikë në Republikën e Shqipërisë?
* A mendoni se me kompetencat dhe ndryshimet në ligj, Zyra e Komisionerit do të garantojë zbatimin efektiv të ligjit për të drejtën e informimit?
* A ka elementë të tjerë që duhet të përfshihen në projektligj?
 |